Solidariteit maak regsaksie teen BLF bekend - Solidariteit WêreldSolidariteit Wêreld
Tuis › Mediaverklarings › Solidariteit maak regsaksie teen BLF bekend
Solidariteit het vandag tydens 'n mediakonferensie aangekondig dat hy namens verskeie ouers van die slagoffers van die Driehoek-skoolramp 'n klag by die SAPD, asook by die gelykheidshof teen lede van die Black First Land First (BLF) gaan lê. Solidariteit het ook gesê dat hy, afgesien van dié klagte, ook 'n klag by die Onafhanklike Verkiesingskommissie (OVK) ingedien het wat vra dat die BLF nie toegelaat word om aan die komende verkiesing deel te neem nie.
Volgens dr. Dirk Hermann, bestuurshoof van Solidariteit, het Solidariteit 'n mandaat van verskeie van die betrokke ouers ontvang om namens hulle met 'n regsaksie teen die BLF en sy leiers te begin.
"Ek as ouer en Suid-Afrikaner is absoluut gewalg deur lede van die BLF en Lindsay Maasdorp se uitsprake van verlekkering en viering op sosiale media ná die nuus dat vier wit kinders in die ongeluk dood is," het Lucille Olivier, een van die skoolgemeenskap se ouers, gesê.
Dit volg nadat Lindsay Maasdorp, die BLF se woordvoerder, die dood van drie jeugdiges gevier het. "I would 'mourn' the deaths of the victims if they turned out to be black but 'celebrate' them if they were white." Hy voeg ook by: "If our God has finally intervened and our ancestors have petitioned and seen that these white land thieves have now died then I definitely celebrate it. I celebrate the death of our enemies, their children, their cats and their dogs. That is our position."
Hermann het beklemtoon dat rassehaat deur randfigure nie net daar gelaat mag word nie, want wanneer dit net gelos word, word dit die norm. "Die regstelsel is ontwerp vir die uitsondering, nie die norm nie. Dit is juis vir mense soos Maasdorp ontwerp. Die regstelsel straf nou sodat die volgende onbekende slagoffer van die randfiguur beskerm word. Ons moet die volgende onskuldige slagoffers beskerm teen die pyn en trane weens die BLF se rassehaat," het Hermann saamgevat.
Lucille Olivier het vandag by die mediakonferensie gesê daar is nie woorde om dié seer te beskryf nie, maar sy het tereg ook gesê dat hierdie tragedie verseker nie 'n rasgebonde tragedie is nie. "Wit en swart kinders het seergekry; wit en swart kinders het saam gehuil. Hulle almal is óns kinders en dit is ons álmal se tragedie," het Olivier gesê.
Volgens Hermann is Solidariteit se regsaksie drieledig. Die vakbond begin met 'n klag van crimen injuria wat op die onwettige, opsetlike en ernstige benadeling van die menswaardigheid van 'n ander persoon fokus. Hierdie klag sal vandag om 12:00 by die Vanderbijlpark SAPD ingedien word. "In hierdie geval behels dit ook rasse-aanhitsing en nadelige aanmerkings wat op die betrokke slagoffers se ras betrekking het," het Hermann gesê.
Tweedens gaan Solidariteit 'n klag by die Gelykheidshof lê kragtens artikel 10 van die Gelykheidswet, wat fokus op die verbod op haatspraak. In die derde klag, wat by die Onafhanklike Verkiesingskommissie gelê gaan word, versoek Solidariteit dat die BLF as politieke party gederegistreer word. "Partye wat uitsprake maak wat op rassehaat gebaseer is, hoort nie in 'n demokratiese verkiesing nie," het Herman gesê.